Kort før klokken 20 onsdag aften skred en lastbil ud i det glatte føre på motorvej E45 ved Støvring syd. Lastbilen, der kom kørende i det nordgående spor, snurrede rundt og satte sig fast i autoværnet. Ifølge vagtchef hos Nordjyllands Politi, Per Vagn Nielsen, har lastbilen kilet sig fast på tværs af vejen, og den spærrer nu for al nordgående trafik. - Vi er der nu, og forsøger at få lastbilen fri, men vi ved ikke hvor længe, det varer, før der igen er fri bane, siger Per Vagn Nielsen. Andre bilister opfordres derfor til at køre af motorvejen før Støvring syd-afkørslen.

Opsummering:
Et uheld betyder, at motorvej E45 er spærret for trafik.